**ŠIAULIŲ MIESTO SAVIVALDYBĖS ADMINISTRACIJOS**

**ŠVIETIMO SKYRIUS**

**SPRENDIMO PROJEKTO „DĖL ŠIAULIŲ MIESTO SAVIVALDYBĖS TARYBOS 2015 M. GRUODŽIO 28 D. SPRENDIMO NR. T-363 „DĖL DIDŽIAUSIO LEISTINO ŠIAULIŲ MIESTO SAVIVALDYBĖS BIUDŽETINIŲ ĮSTAIGŲ PAREIGYBIŲ SKAIČIAUS NUSTATYMO“ PAKEITIMO“**

**AIŠKINAMASIS RAŠTAS**

2022 m. vasario 3 d.

Šiauliai

**Parengto sprendimo projekto tikslai ir uždaviniai.**

Šio sprendimo tikslas – pakeisti Šiaulių miesto savivaldybės 2015 m. gruodžio 28 d. sprendimą Nr. T-363 „Dėl didžiausio leistino Šiaulių miesto savivaldybės biudžetinių įstaigų pareigybių skaičiaus nustatymo“ ir nustatyti didžiausią leistiną Šiaulių miesto savivaldybės švietimo įstaigų pareigybių skaičių.

**Dabartinis sprendimo projekte aptariamų klausimų reguliavimas.**

Savivaldybės taryba 2015 m. gruodžio 28 d. sprendimu Nr. T-363 „Dėl didžiausio leistino Šiaulių miesto savivaldybės biudžetinių įstaigų pareigybių skaičiaus nustatymo“ yra patvirtinusi didžiausią leistiną pareigybių skaičių kiekvienai Šiaulių miesto savivaldybės (toliau – Savivaldybė) biudžetinei švietimo įstaigai.

**Sprendimo projekte numatytos naujos teisinio reglamentavimo nuostatos.**

Švietimo įstaigose, didėjant specialiųjų ugdymosi poreikių turinčių vaikų skaičiui ir siekiant užtikrinti kokybišką savalaikę švietimo pagalbą, būtina didinti švietimo pagalbos specialistų (specialiųjų pedagogų, socialinių pedagogų, logopedų) ir mokytojo padėjėjo pareigybių skaičių. Mokyklose ir lopšeliuose-darželiuose, steigiama 21,45 švietimo pagalbos pareigybių:

- bendrojo ugdymo mokyklose ir lopšeliuose-darželiuose – 12,5 mokytojo padėjėjų,

- Dainų progimnazijoje – 1 socialinio pedagogo;

- Gytarių progimnazijoje – 0,6 logopedo, 0,9 specialiojo pedagogo, 0,5 psichologo, 0,2 socialinio pedagogo;

- „Rasos“ progimnazijoje – 0,5 specialiojo pedagogo, 0,5 logopedo;

- „Romuvos“ progimnazijoje – 1 psichologo, 0,25 logopedo, 0,25 socialinio pedagogo;

- Salduvės progimnazijoje – 0,5 specialiojo pedagogo, 0,3 logopedo, 0,2 psichologo;

- „Saulės“ pradinėje mokykloje – 0,5 psichologo, 0,5 logopedo;

- lopšelyje-darželyje „Eglutė“ – 0,5 logopedo;

- lopšelyje-darželyje „Gluosnis“– 0,5 judesio korekcijos mokytojo, 0,25 logopedo.

Nuo 2022 m. vasario 1 d. Šiaulių miesto savivaldybės švietimo centras nebevykdo biudžetinių įstaigų buhalterinės apskaitos funkcijos, todėl šios įstaigos pareigybių skaičius mažėja 62 pareigybėmis.

Dėl aukščiau minėtų priežasčių pareigybių skaičius Šiaulių miesto savivaldybės švietimo įstaigose mažėja 40,55 pareigybės dalies.

**Priėmus sprendimą, galimos pasekmės.**

Pasekmės teigiamos, nes Savivaldybės biudžetinėms įstaigoms bus nustatytas optimalus pareigybių skaičius.

**Priėmus sprendimą, keičiami ar panaikinami galiojantys Savivaldybės teisės aktai.**

Nebus keičiami ir naikinami teisės aktai.

**Sprendimui įgyvendinti reikalingi priimti papildomi teisės aktai.**

Sprendimui įgyvendinti papildomų teisės aktų nereikės.

**Sprendimui įgyvendinti reikalingos lėšos.**

Pareigybės bus išlaikomos iš įstaigoms patvirtintų asignavimų darbo užmokesčiui ir, esant poreikiui, Šiaulių miesto savivaldybės 2022–2024 metų strateginio veiklos plano Švietimo prieinamumo ir kokybės užtikrinimo programos priemonės „Švietimo pagalbos užtikrinimas švietimo įstaigose“ lėšomis (2022 m. suplanuota 300 tūkst. eurų).

**Sprendimo projekto antikorupcinis vertinimas**.

Vadovaujantis Teisės aktų ar jų projektų antikorupcinio vertinimo metodika, parengta sprendimo projekto antikorupcinio vertinimo pažyma.

**Sprendimo projektą parengė** Šiaulių miesto savivaldybės administracijos Švietimo skyrius. Tiesioginis rengėjas: Švietimo skyriaus patarėja Sandra Verenkaitė-Bubliauskienė, tel. 38 64 70. Projekto iniciatoriai: Šiaulių miesto savivaldybės administracijos Švietimo skyrius.

Skyriaus vedėja Edita Minkuvienė